Stropers baljaar in O-Kaap, amptenare word nie aangestel | Netwerk24
Stropers baljaar in O-Kaap, amptenare word nie aangestel
Deur Cara-Lee Dorfling 15 Oktober 2020 18:11
Terwyl stropers veral gedurende die inperkingstydperk in die Oos-Kaap baljaar het, is daar 'n groot aantal vakante poste in die provinsiale departement van omgewingsake.
Sowat 'n derde van die beskikbare poste in die nakomings- en toepassingsafdeling is vakant, terwyl slegs 56% van die poste vir die bewaring van biodiversiteit en kusbestuur gevul is.
Dié syfers is bekend gemaak ná 'n vraag in die provinsiale wetgewer deur Jane Cowley, provinsiale DA-woordvoerder oor ekonomiese ontwikkelinge, omgewingsake en toerisme, aan Mlungisi Mvoko, die betrokke LUR.
Daarvolgens is die meeste vakante poste in die nakomings- en toepassing-afdeling in die Sarah Baartman-distrik.
'n Betroubare bron in die departement sê die hele distrik het slegs amptenare in bogenoemde afdeling, en geen bestuurder nie.
Ook in die Chris Hani-distrik is slegs drie poste hiervoor gevul.
Van die vermeende onwettige jagters saam met hul honde in Mei op 'n plaas in die Hofmeyr-distrik. Foto: Verskaf
Volgens die bron was daar 'n aansienlike toename in onwettige jag gedurende die inperking. In een voorval in Mei het 16 vermeende stropers met 32 honde op 'n plaas in die Hofmeyr-distrik toegesak. Teen die tyd dat omgewingsamptenare reageer het, was 12 springbokke reeds vrek.
"Die plundering deur georganiseerde sindikate het 'n vernietigende impak op die provinsie se natuurlike erfenis en dit hou 'n beduidende risiko in vir die streek se unieke biodiversiteit, wat 'n belangrike dryfveer vir toerisme is," sê Cowley.
Sy sê die vakante poste maak deel uit van die departement se struktuur waarvoor nagenoeg R1,4 miljoen per maand begroot is, en indien die poste nie in die huidige boekjaar gevul word nie, is daar die moontlikheid dat die geld weer net geabsorbeer sal word.
Maar volgens Mvoko is die vul van 12 van die vakante poste intussen goedgekeur, waarvan agt reeds geadverteer is. Hy sê vroeër was daar nie geld vir die vakante poste beskikbaar nie, maar die departement het vir die 2020-'21-boekjaar geld hiervoor geoormerk.